钦定古今图书集成/明伦汇编/官常典/第575卷 > 哈剌䚟
## 钦定古今图书集成/明伦汇编/官常典/第575卷 > 哈剌䚟

按《元史》本传：“哈剌䚟，哈鲁氏，初从军攻襄樊蒙古四

术与宋兵战焦山，败之，获海舟二。阿术与王世强招
讨，造白鹞海船百艘，就四十一万户翼，摘遣汉军三
千五百，新附军一千五百，俾哈剌䚟、王世强并统之”，
攻宋江阴、许浦、金山、上海、崇明、金浦，皆下之，获海船
三百馀艘，遂戍澉浦海口。十三年春，行省檄充沿海
招讨副使。宋将张世杰舟师至庆元胊山东门海界，
哈剌䚟追之，获船四艘，上其功，行省增拨军七百，并
旧所领士卒，守定海港口。秋七月，宋昌国州、胊山、秀
山戍兵、舟师千馀艘，攻夺定海港口，哈剌䚟迎击，掳
其裨将并海船三艘。八月，宋兵复攻定海港口，哈剌
䚟击退之，行省檄充蒙古、汉军招讨使。十月，哈剌䚟
引兵至温州青嶴门，遇宋兵，夺船五艘，遣使谕温州
守臣家之柄，以城降。十一月，至福州，夺宋海船二十
艘，擒毛监丞等。十四年，赐金符、宣武将军、沿海招讨
副使。行省檄充沿海经略副使，俾与刘万户行元帅
府事于庆元，镇守沿海上下，南至福建北趾许浦。六
月，行省檄充沿海经略使，兼左副都元帅，督造海船
千艘。八月，有旨：“江西省右丞塔出等进兵攻广南，哈
剌䚟以兵从。”十月，进昭勇大将军、沿海招讨使。时宋
处州兵复温州，哈剌歹率兵复取之，进至潮阳县，宋
都统陈懿等兄弟五人以畬兵七千人降。塔出兵攻
广州，逾月未下，哈剌䚟引兵继至，谕宋安抚张镇孙，
侍郎谭应斗以城降。从攻张世杰于大洋，获其军资
器械不可胜计。谕南恩州，宋阁门宣赞舍人梁国杰
以畬军万人降。十五年，还军。庆元。秋八月，入觐，帝问
曰：“汝何氏族？”对曰：“臣哈鲁人。”赐金织文衣、鞍勒。擢昭
武大将军、沿海左副都元帅、庆元路总管府达鲁花
赤，将所部军戍海口。十六年，日本商船四艘、篙师二
千馀人至庆元港口，哈剌歹谍知其无他，言于行省，
与交易而遣之。海贼贺文达、顾润等寇掠海岛，哈剌
歹谕降之，得舟六十馀艘。十八年，擢辅国上将军、都
元帅，从国兵征日本，值飓风，舟回。明年二月，还戍庆
元。二十二年，罢都元帅，改沿海上万户府达鲁花赤。
二十四年，入朝，帝问日本事宜，哈剌歹应对甚悉，令
还戍海道。授浙东宣慰使，赐金织文段、玉束带、鞍勒
弓矢有差。二十五年，枢密以水军乏帅，奏兼前职。冬，
征入见。明年，拜金吾卫上将军、中书左丞，行浙东道
宣慰使，领军职如故。大德五年，征入见，擢资德大夫、
云南行省右丞。偕刘深征八百媳妇国。至顺元年，宋
龙济等叛，丧师而还。深诛，哈剌歹亦以罪废。十一年，
以疾卒于汝州。皇庆元年，赠荣禄大夫、平章政事、巩
国公，谥武惠。子哈剌不花，袭沿海万户府达鲁花赤。